EUROOPAN KOMISSIO Bryssel 31.3.2021 COM(2021) 151 final 2021/0076(BUD) Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta

Viron hakemuksen johdosta – EGF/2020/002 EE/Estonia Tourism



PERUSTELUT EHDOTUKSEN TAUSTA 1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013, jäljempänä ’EGR-asetus’. 2.Viro toimitti 12. marraskuuta 2020 hakemuksen EGF/2020/002 EE/Estonia Tourism EGR:n rahoitustuen saamiseksi matkailualan työntekijävähennysten vuoksi. Hakemuksessa noudatetaan Viron tilastokeskuksen käyttämää matkailualan satelliittitilinpidon järjestelmää, joka käsittää 3 kohdassa olevassa taulukossa luetellut NACE Rev. 2:n kaksinumerotason toimialat, joihin viitataan jäljempänä ’matkailualana’. 3.Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät. HAKEMUKSEN TIIVISTELMÄ EGR-hakemus EGF/2020/002 EE/Estonia Tourism Jäsenvaltio Viro Asianomaiset alueet (NUTS 2 -taso) EE00-Eesti Hakemuksen jättämispäivä 12. marraskuuta 2020 Ilmoitus hakemuksen vastaanottamisesta 12. marraskuuta 2020 Lisätietopyyntö 25. marraskuuta 2020 Lisätietojen toimittamisen määräaika 6. tammikuuta 2021 Arvioinnin päättämisen määräaika 31. maaliskuuta 2021 Toimintakriteeri EGR-asetuksen 4 artiklan 2 kohta

Asianomaisten yritysten määrä 68 (luku koskee ainoastaan joukkovähentämisilmoituksia) Toimiala(t) (NACE Rev. 2:n kaksinumerotaso) Kaksinumerotaso 45 (Moottoriajoneuvojen ja moottoripyörien tukku- ja vähittäiskauppa sekä korjaus) Kaksinumerotaso 49 (Maaliikenne ja putkijohtokuljetus) Kaksinumerotaso 50 (Vesiliikenne) Kaksinumerotaso 51 (Ilmaliikenne) Kaksinumerotaso 52 (Varastointi ja liikennettä palveleva toiminta) Kaksinumerotaso 55 (Majoitus) Kaksinumerotaso 56 (Ravitsemistoiminta) Kaksinumerotaso 74 (Muut erikoistuneet palvelut liike-elämälle) Kaksinumerotaso 77 (Vuokraus- ja leasingtoiminta) Kaksinumerotaso 79 (Matkatoimistojen ja matkanjärjestäjien toiminta; varauspalvelut) Kaksinumerotaso 90 (Kulttuuri- ja viihdetoiminta) Kaksinumerotaso 91 (Kirjastojen, arkistojen, museoiden ja muiden kulttuurilaitosten toiminta) Kaksinumerotaso 92 (Rahapeli- ja vedonlyöntipalvelut) Kaksinumerotaso 93 (Urheilutoiminta sekä huvi- ja virkistyspalvelut) Viiteajanjakso (enintään yhdeksän kuukautta): 13. maaliskuuta 2020 – 11. marraskuuta 2020 Vähennettyjen työntekijöiden kokonaismäärä 10 080 Tukeen oikeutettujen edunsaajien kokonaismäärä 10 080 Kohteena olevien edunsaajien kokonaismäärä 5 060 Yksilöllisten palvelujen talousarvio euroina 7 452 468 EGR:n täytäntöönpanon talousarvio euroina 5 000 Kokonaistalousarvio euroina 7 457 468 EGR:n tuki euroina (60 %) 4 474 480 HAKEMUKSEN ARVIOINTI Menettely 4.Viro toimitti hakemuksen EGF/2020/002 EE/Estonia Tourism 12. marraskuuta 2020 eli 12 viikon kuluessa siitä päivästä, jona EGR-asetuksen 4 artiklassa esitetyt toimintakriteerit täyttyivät. Komissio vahvisti samana päivänä vastaanottaneensa hakemuksen ja pyysi Virolta lisätietoja 25. marraskuuta 2020. Viro toimitti lisätiedot kuuden viikon kuluessa pyynnön esittämisestä. Asetuksen mukaan komission arvio siitä, täyttääkö hakemus rahoitustuen myöntämisen edellytykset, olisi saatettava päätökseen 31. maaliskuuta 2021 mennessä. Hakemuksen tukikelpoisuus Asianomaiset yritykset ja edunsaajat 5.Hakemus koskee 1 715:tä toimintansa lopettamaan joutunutta itsenäistä ammatinharjoittajaa ja 8 365:tä Viron matkailualalla irtisanottua työntekijää, joista 3 873 irtisanottiin viranomaisille ilmoitettujen joukkovähentämisten yhteydessä. Joukkovähentämiset koskevat yhteensä 68:aa yritystä ja kussakin yrityksessä 5–1 440:tä työntekijää. Liitteessä on luettelo näistä yrityksistä. Toimintakriteerit 6.Viro toimitti hakemuksen EGR-asetuksen 4 artiklan 2 kohdan toimintakriteerien nojalla; nämä kriteerit poikkeavat 4 artiklan 1 kohdan b alakohdan kriteereistä, joissa edellytetään, että vähintään 500 työntekijää vähennetään yhdeksän kuukauden viiteajanjaksona yrityksissä, jotka toimivat NACE Rev. 2:n kaksinumerotasolla määritellyllä samalla toimialalla ja sijaitsevat jäsenvaltiossa NUTS 2 -tason yhdellä alueella tai kahdella vierekkäisellä alueella. Koska työntekijävähennyksiä ei tehty samalla talouden alalla (ks. 2 kohta), sovelletaan 4 artiklan 2 kohdassa säädettyä poikkeusta 4 artiklan 1 kohdan b alakohdasta (ks. 26–29 kohta, joissa annetaan lisätietoja hakemuksen kelpuuttamista koskevista poikkeuksellisista olosuhteista). 7.Hakemuksen viiteajanjakso alkoi 13. maaliskuuta 2020 ja päättyi 11. marraskuuta 2020. Työntekijävähennysten ja toiminnan lopettamisen laskeminen 8.Työntekijävähennykset viiteajanjakson aikana on laskettu seuraavasti: –3 873 henkilöä päivästä, jona työnantaja neuvoston direktiivin 98/59/EY 3 artiklan 1 kohdan mukaisesti ilmoitti kirjallisesti toimivaltaiselle viranomaiselle suunnitelluista joukkovähentämisistä. Viro vahvisti ennen komission arvioinnin valmistumispäivää, että nämä 3 873 työntekijävähennystä on tosiasiallisesti toteutettu,

–4 492 henkilöä päivästä, jona työsopimus päättyy tosiasiallisesti tai jona sen voimassaolo päättyy, –1 715 itsenäistä ammatinharjoittajaa päivästä, jona toiminta lakkaa ja joka on määritelty kansallisen lainsäädännön tai hallinnollisten määräysten mukaisesti. Tukeen oikeutetut edunsaajat 9.Tukeen oikeutettuja edunsaajia on yhteensä 10 080. Työntekijävähennysten ja maailmanlaajuisen rahoitus- ja talouskriisin välinen yhteys 10.Maailman terveysjärjestö julisti covid-19-epidemian pandemiaksi 11. maaliskuuta 2020. Euroopan komissio totesi 27. toukokuuta 2020 antamassaan tiedonannossa EU:n talousarvio Euroopan elpymissuunnitelman moottorina, että terveyskriisi johti talouskriisiin, ja esitti talouden elpymissuunnitelman. Osana kyseistä suunnitelmaa Euroopan komissio korosti EGR:n roolia hätätilanteen välineenä, jolla autetaan ihmisiä, jotka ovat menettäneet työpaikkansa maailmanlaajuisen talouskriisin vuoksi. 11.Covid-19-pandemia ja sitä seurannut maailmanlaajuinen talouskriisi aiheuttivat valtavan häiriötilan Viron taloudessa, ja BKT:n odotetaan supistuvan 4,6 prosenttia vuonna 2020. Kansainvälisten liikkumisrajoitusten vuoksi kriisi on koetellut erityisen ankarasti matkailualaa. Tämä johti kansainvälisen matkailun jyrkkään ja ennakoimattomaan vähenemiseen. 12.Ennen kriisiä kansainvälinen matkailu kattoi Virossa 90 prosenttia matkailumenoista, kun OECD-maissa keskiarvo on 25 prosenttia. Viron matkailualan toiminta lakkasi lähes kokonaan vuoden 2020 aikana, mikä johti irtisanomisaaltoon. 13.EGR:n perustamisen jälkeen on jätetty seitsemän hakemusta, jotka koskevat matkailualaa sen 2 kohdassa määritellyssä laajemmassa merkityksessä. Työntekijävähennyksiin ja toiminnan lopettamiseen johtaneet tapahtumat 14.Työntekijävähennyksiin ja toiminnan lopettamisiin johtaneet odottamattomat tapahtumat vuoden 2020 alussa johtuivat covid-19-pandemian maailmanlaajuisesta leviämisestä. 15.Ennen pandemian leviämistä Viron matkailualan kävijämäärä oli ennätyksellisen suuri. Vuonna 2019 majoituspalvelujen kansainvälisten asiakkaiden määrä kasvoi edellisestä vuodesta 5,3 prosenttia ja kotimaisten asiakkaiden 5,9 prosenttia. Kansainvälisten matkailijoiden osuus oli suuri, melkein 60 prosenttia kaikista yöpymisistä. Lisäksi matkustajia oli paljon meri- ja ilmaliikenteessä. Vuonna 2019 Tallinnan sataman kautta kulki 10,64 miljoonaa matkustajaa ja Tallinnan lentoaseman kautta 3,27 miljoonaa matkustajaa. 16.Viron mukaan matkailualan arvonlisäys kasvoi 6,6 prosenttia ja sen osuus koko talouden arvonlisäyksestä oli 25 prosenttia. Vuonna 2019 Viron matkailutulot olivat ennätykselliset 2,1 miljardia euroa. Kansainvälisten matkailijoiden osuus tästä oli 1,6 miljardia euroa. Matkailualaa pidettiin Viron kilpailukyvyn kannalta merkittävänä alana, ja sen kehittämiseksi tehtiin huomattavia investointeja. 17.Maaliskuussa 2020 olosuhteet muuttuivat odottamattomalla tavalla covid-19-pandemian maailmanlaajuisen leviämisen myötä. Viruksen leviämisen vuoksi Viro julisti hätätilan 13. maaliskuuta 2020. Matkustusrajoituksia otettiin käyttöön ja kansainvälisiä rajoja suljettiin. Tämä johti toiminnan äkilliseen pysähtymiseen matkailualalla. Maaliskuussa 2020 majoitusliikkeissä yöpyvien kansainvälisten matkailijoiden määrä oli 64 prosenttia pienempi kuin samaan aikaan edellisenä vuonna. Huhti-toukokuussa lasku oli 97–99 prosenttia edellisvuoteen verrattuna. Kesäkuussa ja heinäkuussa tilanne ei juurikaan parantunut, vaikka rajoitukset kevenivät tilapäisesti kesällä. Vuoden 2020 toisella neljänneksellä Virossa kävi vain 120 000 ulkomaista matkailijaa, mikä on 94 prosenttia vähemmän kuin edellisenä vuonna. Vuoden 2020 kolmannella neljänneksellä lasku oli 67 prosenttia ja neljännellä neljänneksellä 89 prosenttia verrattuna vuoden 2019 lukuihin. 18.Liikkumisrajoitukset vaikuttivat liikennealaan. Matkustajareitit joko suljettiin tai reittejä liikennöitiin rajoitetulla kapasiteetilla. Meriliikenteessä Tallinnan sataman kautta kulkevien matkustajien määrä väheni 55 prosenttia vuoden 2020 yhdeksän ensimmäisen kuukauden aikana edellisvuoteen verrattuna. Vapaa-ajan risteilyt keskeytyivät kokonaan. Vuoden 2020 11 ensimmäisen kuukauden aikana lentoliikenteen matkustajamäärät vähenivät 73 prosenttia edellisvuodesta. 19.Tämän seurauksena työpaikkoja menetettiin nopeasti, etenkin matkailuyrityksissä, majoitusalalla, ravitsemus- ja konferenssipalveluissa, tapahtuma-alalla ja liikenteessä. Työntekijävähennysten odotettu vaikutus paikalliseen, alueelliseen tai kansalliseen talouteen ja työllisyyteen 20.Viron matkailualan joukkovähennysten odotetaan vaikuttavan paitsi kyseiseen alaan myös koko kansantalouteen. Viron mukaan matkailu on merkittävä tekijä kansantalouden kasvun ja kilpailukyvyn kannalta sekä tärkeä työllistäjä. Viron valtiovarainministeriön keräämien tietojen mukaan matkailualan työpaikkojen osuus Viron kaikista työpaikoista oli 13,5 prosenttia vuonna 2019. Matkailualan vaikeudet heijastuvat suoraan siihen kytköksissä oleviin toimialoihin. 21.Viron mukaan sen talouden kokonaisliikevaihto supistui vuonna 2020 merkittävästi, jopa 9,5 prosenttia. Merkittävimmät tappiot tehtiin matkailualalla. Pelkästään vuoden 2020 alkupuoliskolla matkailualan liikevaihto pieneni 19 prosenttia (943 miljoonaa euroa). Matkailualan sisällä lasku oli vuoden 2020 alkupuoliskolla suurin matkatoimistojen ja matkanjärjestäjien (57,9 prosenttia) sekä majoituspalvelujen (50,9 prosenttia) osalta. 22.Viron kokonaistyöllisyysaste laski vuoden 2019 68,4 prosentista 66,7 prosenttiin vuonna 2020. Työttömyysaste nousi 4,4 prosentista 6,8 prosenttiin. Absoluuttisina lukuina mitattuna työttömien määrä kasvoi 21 800 työntekijästä vuoden 2019 neljännellä neljänneksellä 53 100 työntekijään vuoden 2020 neljännellä neljänneksellä. Samalla työllisten määrä laski 11 800 työntekijällä 659 500 työntekijään. Lisäksi kokopäivätyössä olevien työntekijöiden määrä väheni merkittävästi 19 200 työntekijällä 567 000 kokoaikaiseen työntekijään.

23.Vaikka kriisi koetteli koko maata, jotkin Viron osat ovat kärsineet seurauksista enemmän. Eniten kriisi vaikutti Harjun maakuntaan ja pääkaupunkiin Tallinnaan. Tallinnassa on paljon hotelleja ja konferenssitiloja, minkä vuoksi se on eniten riippuvainen ulkomaisista kävijöistä. Vuoden 2020 toisella neljänneksellä Tallinnan työttömyysaste nousi 62 prosenttia (8 500 työtöntä enemmän) edellisvuodesta (muualla Virossa 40 prosenttia). 24.Matkailuala ei todennäköisesti toivu kriisistä nopeasti. Pandemian vielä kehittyessä on liian aikaista ennustaa sen kokonaisvaikutusta matkailualaan ja työllisyyteen. Talousennusteiden mukaan matkailualan elpyminen kriisiä edeltäneelle tasolle kestää kahdesta neljään vuotta. 25.Työntekijävähennysten sosiaalisten vaikutusten odotetaan olevan huomattavia. Työttömät matkailualan työntekijät tulevat taustansa vuoksi todennäköisesti olemaan heikossa asemassa Viron työmarkkinoilla. Alan työntekijöistä suuri osa on matalan osaamistason työntekijöitä, heikosti koulutettuja, nuoria ja kausi- ja osa-aikaisia työntekijöitä. Matkailualalla toimii paljon itsenäisiä ammatinharjoittajia. Alan yrityksistä suurin osa pk-yrityksiä, joiden kriisinsietokyky on heikompi kuin suurempien yritysten. Selitys hakemuksen hyväksyttävyyttä koskevista poikkeuksellisista olosuhteista 26.Vaikka hakemus koskee 14:n eri NACE Rev. 2:n kaksinumerotason toimialan yhdistelmää, sitä olisi Viron mukaan pidettävä EGR-asetuksen 4 artiklan 1 kohdan b alakohdan mukaisena hakemuksena paikalliseen, alueelliseen tai kansalliseen talouteen vakavasti vaikuttavien poikkeuksellisten olosuhteiden vuoksi, sillä pk-yritykset ovat Viron tärkein liiketoiminnan muoto. 27.Pk-yritykset ovat Virossa merkittävä työnantaja. Ne työllistävät 79,2 prosenttia koko työvoimasta. Jopa 91 prosenttia kaikista yrityksistä on mikroyrityksiä, joissa on alle 10 työntekijää. Vuonna 2017 virolaisista yrityksistä vain 0,2 prosenttia oli suuria yrityksiä, joissa oli yli 250 työntekijää. Myös matkailualalla suurin osa yrityksistä on pk-yrityksiä. Majoitus- ja ravitsemispalvelujen yrityksistä, matkatoimistoista ja matkanjärjestäjistä 80 prosentilla on vain 1–9 työntekijää. Alalla on myös erittäin paljon itsenäisiä ammatinharjoittajia, majoitus- ja ravitsemispalvelujen alalla 436, kuljetusalan varastointi- ja tukitoiminnassa 3 122 ja taide- ja viihdealalla 1 901. 28.Matkailuala on myös hyvin hajanainen ja kattaa useita toisistaan riippuvaisia NACE rev. 2 -tasolla luokiteltuja toimialoja, kuten majoitusalan, ravitsemusalan, maa-, lento- ja vesiliikenteen, matkanjärjestäjät jne. Virossa on käytössä matkailualan satelliittitilinpito, jossa Viron tilastokeskus luokittelee matkailun satelliittitilinpidon täytäntöönpanoa käsittelevän Eurostatin käsikirjan pohjalta tavarat ja palvelut matkailualan erityistuotteiksi ja muiksi kuin matkailualan erityistuotteiksi. Luokittelua käytetään, kun mitataan matkailun osuutta BKT:stä. Tämän menetelmän perusteella hakemuksen kattamat 14 toimialaa muodostavat Viron matkailualan. 29.Koska työntekijävähennykset tapahtuivat samana ajanjaksona ja koskivat saman taustan omaavia työntekijöitä toisiinsa selvästi kytköksissä olevilla aloilla, jotka kaikki kuuluvat yleisemmin luokiteltuna matkailualaan, näiden työntekijävähennysten yhdistäminen yhdeksi EGR-hakemukseksi vähentää hallinnollista rasitetta ja tarjoaa synergiaetuja. Kohteena olevat edunsaajat ja ehdotetut toimet Kohteena olevat edunsaajat 30.Tukikelpoisista 10 080 henkilöstä 5 060:n työttömäksi jääneen työntekijän ja itsenäisen ammatinharjoittajan odotetaan osallistuvan EGR:n toimenpiteisiin. Kyseisten työntekijöiden ja itsenäisten ammatinharjoittajien jakauma sukupuolen, kansalaisuuden ja iän mukaan on seuraava: Ryhmä Kohteena olevien edunsaajien lukumäärä Sukupuoli: Miehiä: 1 970 (38,93 %) Naisia: 3 090 (61,07 %) Kansalaisuus: EU-kansalaisia: 4 288 (84,74 %) Muita kuin EU-kansalaisia: 772 (15,26 %) Ikäryhmä: 15–24-vuotiaita: 700 (13,83 %) 25–29-vuotiaita: 576 (11,38 %) 30–54-vuotiaita: 2 754 (54,43 %) 55–64-vuotiaita: 1 030 (20,36 %) yli 64-vuotiaita: 0 (0,0 %) Ehdotettujen toimien tukikelpoisuus 31.Yksilölliset palvelut, joita tarjotaan työttömiksi jääneille työntekijöille ja itsenäisille ammatinharjoittajille, koostuvat seuraavista toimista: –Edunsaajille tarjotaan työvoimakoulutusta, jotta he voivat hankkia uusia taitoja ja pätevyyksiä työllistymismahdollisuuksiensa parantamiseksi. Koulutus voi käsittää kielikursseja, ammatillisia tutkintoja, yrittäjyystaitoja ja sekä taitoja, jotka lisäävät liikkuvuutta, kuten ajo-opetusta. Koulutus on räätälöity edunsaajien yksilöllisten tarpeiden sekä työmarkkinoiden nykyisten ja tulevien suuntausten mukaisesti. –Startup-yritysten tuet ja jatkotoimien tukeminen: edunsaajan yksityiskohtaisessa liiketoimintasuunnitelmassa esitetyn budjetin pohjalta uuden yrityksen perustamiseen voidaan myöntää enintään 6 000 euron avustus henkilöä kohden ja 2 500 euroa jatkotoimien tukemiseen. –Oppisopimuskoulutus uusien ammatillisten taitojen ja käytännön tietojen oppimiseen suoraan työpaikalla. –Edunsaajille tarjotaan tukea virallisiin opintoihin – virallisten opintojen kustannusten maksamiseen, jotta he voivat aloittaa viralliset opinnot ammatillisessa tai korkea-asteen koulutuksessa. Tuki kattaa ammatilliseen koulutukseen, ammatilliseen korkea-asteen koulutukseen tai alemman korkea-asteen koulutukseen hyväksytyssä oppilaitoksessa osallistumisen kustannukset ja lukukausimaksut. –Edunsaajille tarjotaan koulutusavustuksia ja muita avustuksia, jotta voidaan tukea heidän osallistumistaan aktiivisiin toimenpiteisiin.

32.Tässä kuvatut ehdotetut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä. 33.Viron viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Viranomaiset ovat vahvistaneet, ettei EGR:n rahoitustuella korvata tällaisia toimia. Alustava talousarvio 34.Kokonaiskustannukset ovat arviolta 7 457 468 euroa. Yksilöllisten palvelujen osuus on 7 452 468 euroa ja valmistelu-, hallinnointi-, tiedotus-, mainonta-, valvonta- ja raportointitoimien osuus 5 000 euroa. 35.EGR:ltä haettu rahoitusosuus on yhteensä 4 474 480 euroa (60 % kokonaiskustannuksista). Toimet Arvioitu osallistujamäärä Arvioidut kustannukset osallistujaa kohti

(euroa) Arvioidut kokonaiskustannukset (euroa) Yksilölliset palvelut (EGR-asetuksen 7 artiklan 1 kohdan a ja c alakohta) Virallisen koulutuksen tukeminen – virallisen koulutuksen kustannukset (tasemeõpe) 160 6 939 1 110 255 Työmarkkinakoulutus (tööturukoolitus) 4 200 838 3 519 172 Oppisopimuskoulutus (tööpraktika) 600 866 519 537 Startup-yritysten tuet / jatkotoimien tukeminen (ettevõtluse alustamise toetus / ettevõtluse toetamine) 86 6 294 541 257 Välisumma a): Prosenttiosuus yksilöllisten palvelujen paketista – 5 690 221 (76,35 %) Avustukset ja kannustimet (EGR-asetuksen 7 artiklan 1 kohdan b alakohta) Opintotuki virallisiin opintoihin (tasemeõppes osalemise toetus) 160 5 222 835 552 Avustukset aktiivisiin toimenpiteisiin osallistumisen tukemiseksi (apuraha, matka- ja majoituskorvaus) (stipendium, sõidu- ja majutustoetus) 4 800 171 820 350 Liikkuvuusavustus (mobiilsustoetus) 110 967 106 345 Välisumma b): Prosenttiosuus yksilöllisten palvelujen paketista – 1 762 247 (23,65 %) EGR-asetuksen 7 artiklan 4 kohdan mukaiset toimet 1. Valmistelutoimet – 2. Hallinnointi – 3. Tiedotus ja mainonta – 4. Valvonta ja raportointi – 5 000 Välisumma c): Prosenttiosuus kokonaiskustannuksista: – 5 000 (0,07 %) Kustannukset yhteensä (a + b + c): – 7 457 468 EGR:n rahoitusosuus (60 % kokonaiskustannuksista) – 4 474 480 36.Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Viro on vahvistanut näiden toimien edellytyksenä olevan, että kohteena olevat edunsaajat osallistuvat aktiivisesti työnhakuun tai koulutukseen. 37.Viro on vahvistanut, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti. Menojen tukikelpoisuuskausi 38.Viro aloitti yksilöllisten palvelujen tarjoamisen kohteena oleville edunsaajille 1. tammikuuta 2021. Toimien menoihin voidaan näin ollen myöntää EGR:n rahoitustukea 1. tammikuuta 2021 ja 1. tammikuuta 2023 väliseltä ajalta. Poikkeuksena on kuitenkin vähintään kaksi vuotta kestävä virallinen koulutus, johon voidaan myöntää rahoitustukea 1. heinäkuuta 2023 saakka. 39.Virolle on aiheutunut hallinnollisia kuluja EGR:n täytäntöönpanosta 1. tammikuuta 2021 alkaen. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 1. tammikuuta 2021 ja 1. heinäkuuta 2023 väliseltä ajalta. Täydentävyys suhteessa kansallisin tai unionin varoin rahoitettuihin toimiin 40.Kansallisen ennakko- tai osarahoituksen lähde on työmarkkinapalvelujen ja -etuuksien rahasto, josta Viron työttömyysvakuutuskassa julkisena työvoimapalveluna maksaa aktiiviset työmarkkinatoimenpiteet Virossa. Mainitun rahaston varat ovat peräisin työttömyysvakuutuskassan rahastosta – joka on tarkoitettu irtisanomisia ja työnantajien maksukyvyttömyystapauksia varten – ja valtion talousarviosta sosiaaliministeriön kautta osoitetuista varoista. 41.Viro on vahvistanut, että EGR:n rahoitustukea saaviin edellä kuvattuihin toimiin ei saada rahoitustukea samaa tarkoitusta varten muista unionin rahoitusvälineistä. Menettelyt, joita noudatetaan kohteena olevien edunsaajien tai heidän edustajiensa taikka työmarkkinaosapuolten sekä paikallis- ja aluehallinnon viranomaisten kuulemiseksi 42.Viro on ilmoittanut, että yksilöllisten palvelujen koordinoidun paketin laadinnassa on kuultu asianomaisia viranomaisia ja järjestöjen edustajia. Viron työttömyysvakuutuskassan hallitus keskusteli koordinoidun paketin pääpiirteistä 7. syyskuuta 2020 ja hyväksyi ne. EGR:n toimenpiteiden edistymisestä tullaan keskustelemaan säännöllisesti hallituksen kokouksissa. Työmarkkinaosapuolet ovat hallituksen jäseniä: Viron työnantajien keskusliitolla on hallituksessa kaksi jäsentä, Viron ammattiliittojen keskusjärjestöllä yksi jäsen ja Viron työntekijäjärjestöjen keskusliitolla yksi jäsen. 43.Matkailualan edustajien kanssa käydään lisää keskusteluja, kun irtisanottujen työntekijöiden taustatiedot on analysoitu. Tarkoituksena on määrittää soveltuvin tukimuoto edunsaajien ikärakenteen, ammatillisen taustan ja muiden ominaisuuksien perusteella. Viron hotelli- ja ravintola-alan liitto osallistuu mahdollisesti joidenkin alaan liittyvien koulutustoimien suunnitteluun. Hallinnointi- ja valvontajärjestelmät 44.Hakemuksessa on hallinnointi- ja valvontajärjestelmän kuvaus, jossa täsmennetään eri elinten vastuulla olevat tehtävät. Viro on ilmoittanut komissiolle, että rahoitustuen hallinnoinnista ja valvonnasta vastaavat samat elimet, jotka hallinnoivat ESR:ää. Hallinnointitehtäviä hoitavat sosiaaliministeriön älykkään kehityksen osasto ja työllisyysosasto EGR:n hallinnointiviranomaisena. Valtiovarainministeriön finanssivalvontaosasto toimii EGR:n tarkastusviranomaisena ja valtion yhteispalvelukeskuksen avustusten maksuosasto EGR:n todentamisviranomaisena. Valtion yhteispalvelukeskuksella on myös joitakin EGR:n hallintoviranomaisen tehtäviä välittävänä elimenä. Asianomaisen jäsenvaltion sitoumukset

45.Viro on toimittanut kaikki tarvittavat vakuutukset seuraavista: –Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita. –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. –Työntekijöitä vähentäneet yritykset, jotka ovat jatkaneet toimintaansa irtisanomisten jälkeen, ovat noudattaneet työntekijöiden vähentämistä koskevia oikeudellisia velvoitteitaan ja turvanneet työntekijänsä asianmukaisesti. –Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään. –Suunnitellut toimet täydentävät rakennerahastoista rahoitettuja toimia. –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista. TALOUSARVIOVAIKUTUKSET Talousarvioesitys 46.EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) N:o 2020/2093 8 artiklan 1 kohdassa säädetään. 47.Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 4 474 480 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle. 48.Poikkeuksellisissa olosuhteissa myönnettävien tukien yhteenlaskettu määrä ei EGR-asetuksen 4 artiklan 2 kohdan mukaisesti ole kuluvana vuonna yli 15 prosenttia EGR:n vuotuisesta enimmäismäärästä. 49.Euroopan parlamentti ja neuvosto tekevät yhdessä talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen 9 kohdan mukaisesti ehdotetun päätöksen EGR:n varojen käyttöönotosta. Muut asiaan liittyvät asiakirjat 50.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 4 474 480 euroa. 51.Samaan aikaan kun komissio hyväksyy tämän ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta. 2021/0076 (BUD) Ehdotus EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta

Viron hakemuksen johdosta – EGF/2020/002 EE/Estonia Tourism EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 ja erityisesti sen 15 artiklan 4 kohdan, ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen ja erityisesti sen 9 kohdan, ottavat huomioon Euroopan komission ehdotuksen, sekä katsovat seuraavaa: (1)Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttaa heitä integroitumaan uudelleen työmarkkinoille. (2)EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten neuvoston asetuksen (EU, Euratom) N:o 2020/2093 8 artiklan 1 kohdassa säädetään. (3)Viro toimitti 12 päivänä marraskuuta 2020 hakemuksen EGR:n varojen ottamiseksi käyttöön sen vuoksi, että työntekijöitä on vähennetty Viron matkailualalla toimialoilla, jotka kuuluvat Euroopan yhteisön tilastollisen toimialaluokituksen (NACE) Rev. 2:n kaksinumerotasoihin 45 (Moottoriajoneuvojen ja moottoripyörien tukku- ja vähittäiskauppa sekä korjaus), 49 (Maaliikenne ja putkijohtokuljetus), 50 (Vesiliikenne), 51 (Ilmaliikenne), 52 (Varastointi ja liikennettä palveleva toiminta), 55 (Majoitus), 56 (Ravitsemistoiminta), 74 (Muut erikoistuneet palvelut liike-elämälle), 77 (Vuokraus- ja leasingtoiminta), 79 (Matkatoimistojen ja matkanjärjestäjien toiminta; varauspalvelut), 90 (Kulttuuri- ja viihdetoiminta), 91 (Kirjastojen, arkistojen, museoiden ja muiden kulttuurilaitosten toiminta), 92 (Rahapeli- ja vedonlyöntipalvelut) ja 93 (Urheilutoiminta sekä huvi- ja virkistyspalvelut). Tilastollisten alueyksiköiden nimikkeistön (NUTS) 2 -tason alueiden luokituksessa Viron tasavalta on yksi alue. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen. (4)Asetuksen (EU) N:o 1309/2013 4 artiklan 2 kohdan mukaisesti Viron hakemus voidaan kelpuuttaa, koska työntekijävähennyksillä on vakava vaikutus työllisyyteen ja kansantalouteen. (5)Tämän vuoksi EGR:stä olisi otettava käyttöön 4 474 480 euroa rahoitustuen myöntämiseksi Viron hakemuksen perusteella. (6)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään, OVAT HYVÄKSYNEET TÄMÄN PÄÄTÖKSEN: 1 artikla Otetaan Euroopan globalisaatiorahastosta käyttöön 4 474 480 euroa maksusitoumusmäärärahoina ja maksumäärärahoina osana varainhoitovuotta 2021 koskevaa unionin yleistä talousarviota. 2 artikla Tämä päätös tulee voimaan sinä päivänä, jona se julkaistaan Euroopan unionin virallisessa lehdessä. Sitä sovelletaan [sen hyväksymispäivästä]. Tehty Brysselissä Euroopan parlamentin puolesta Neuvoston puolesta